Xunta pola defensa de la llingua
#000000
Morrió Michael Jackson, pa mí, el más grande entertainer de los últimos cuarenta años. Y morrió con 50.
#000001
Quédome col conciertu que gocé nel branu de 1992, con Thriller y Dirty Diana, con Billie Jean y Black or White, con Beat it y Smooth criminal. Quédome col ‘moon walk’ y la semeya que-y fizo Annie Leibovitz, y col cartafueyu que vien col vinilo cuádruple de History que m’autorregalara pal cumpleaños el mesmu día que saliera al mercáu (eses ediciones nun se baxen na mula). Quédome, tamién, col so canal oficial nel youtube, onde hai hores de videos inolvidables, y colos videos non oficiales coles sos apaiciones xunta los sos hermanos na television americana de los 70...
#000002
De la ciudá minera de Trbovlje, en Eslovenia, vien Laibach. Grupu que nació en 1980 como asociación cultural.
#000003
Utilicen la música industrial pa ridiculizar cualesquier réxime políticu, dende’l nazismu a la democracia, pasando pol comunismu que cesuraba les sos “performance”. Critiquen la falta de llibertá de los ciudadanos y les manipulaciones de los medios...
#000004
Equí vos dexo el videu “Tanz mit Laibach” (bailla con Laibach)... que vos preste...
#000005
Afro ninja si que da la cara
#000006
Con declaraciones como estes queda confirmáu...
#000008
Ye un presto saber d’esti nuevu serviciu, que mos ufierta el blogueru y softasturianu AluminiuM (aka randy, aka replicante).
#000009
Trátase d’un acurtiador d’URL pa facer más cenciellu el accesu a web llargues y reducir el númberu de carauteres pa servicios como twitter onde hai un númberu máximu.
#000010
Cinco años ensin Ray Charles...
#000012
Sorpresa! Los resultaos de les europees son un fedor!
#000013
Siendo serios, nun se podía esperar otra cosa de los resultaos de les pasaes europees. La FSA-PSOE perdió 25.000 votos y tres puntos pero siguió ganando nuna Asturies na que un provincianu y folgazán PP vive de les rentes d’Esperanza Aguirre. IU–BA frena daqué’l so esbarrumbe progresivu y UPyD apaez como la cuarta fuerza na segunda ‘rexón’ na que más porcentaxe de votos algamara. Hasta equí, lo que votaron el 96% de los asturianos que punxeron el sobre na urna.
Esi mesmu porcentaxe, más o menos, foi’l que se repartieron cincu años anantes PSOE, PP y IU. Asina qu’UPyD paez que ye quién a facese un requexín colos sos casi 18.000 votos, casi esautamente los que pierde el PP folgazán d’Ovidiu Sánchez y compañía. Paez bastante claro que ye ehí ónde’l partíu de Rosa Díez garra cachu, porque si equí el castellanu, la unidá d’España y l’estatutu paecen nun ser un problema, sí que lo ye pa una parte de la derecha asturiana la falta d’iniciativa y la probitú política del Partíu Popular. Ello, xunío al desgaste del gobiernín socialista, va facer qu’UPyD seya, yá, un referente nel panorama políticu asturianu pal prósimu quinqueniu (o lo que tarde’l dúu PP-PSOE en reaccionar).
#000014
Pasemos agora a analizar el votu puxarra, esi 2,35% de los sufraxos (descontemos el votu’n blanco y los nulos, quinta y sesta opción de los asturianos con 6.038 y 2.662 sobres, respectivamente). Ecoloxistes/proteccionistes, nacionalistes, ultraderechistes y friquis se reparten, per esi orde, 12.447 votos n’Asturies.
#000015
La marca ‘verde’, la relativamente visible militancia ecoloxista y proteccionista n’Asturies y el votu refalfiáu vendríen a esplicar la habitual presencia de llistes como Los Verdes-Grupo Verde y el recién PACMA nos primeros puestos de les eleiciones underground. El murniu panorama nacionalista asturianu tamién se vio refrendáu nel resultáu con UNA superando por venti votos los casi 421.000 qu’hubo, a Iniciativa Internacionalista. Dende ehí a ‘Europa de los pueblos verdes’, pasando por PCPE y Andecha Astur, la diferencia foi tan patética como’l fechu d’analizar los resultaos d’estes opciones microscópiques.
#000016
Detrás (cola escepción d’Izquierda Anticapitalista), vien una retafila de partíos d’ultraderecha. Ehí ta el Frente Nacional del ‘carismáticu’ Fernando Cantalapiedra, un mozo pol que nagüen vieyos falanxistes como’l futuru de la nación española, qu’entamó esti proyeutu de xuntanza nacionalista que ye FN, pero que nun foi quien a despegase de los troglodíticos Democracia Nacional (quiciavis los ultres más conocíos n’Asturies), nin de les falanxes nes que militara va tiempu Cantalapiedra.
#000017
La tercera fuercia d’estrema derecha ye’l neonazi Movimiento Social Republicano (MSR), partíu encabezáu nestes eleiciones pola skin-girl Carmen Martín, y que s’alloña de la herencia franquista de la ultraderecha española pa ufrir la ortodoxa nacional socialista a la sociedá. (Usen davezu l’asturianu nos sos blogues y na so propaganda, y exercen una suerte de patriotismu asturianu como ‘patria carnal’ frente a la ‘patria histórica’ que sería la española o la ‘patria política’ europea).
#000018
Tres d’ellos, les clásiques falanxes, partíos rexonalistes, agrupaciones de sectes y outsiders de toa triba se repartieron dos mil votos, más o menos los qu’algamaron UNA, II y AA xuntos.
#000019
Conclusión: o organizamos un suicidiu colectivu del asturianismu, o facemos daqué. La opción d’IU-BA, per sé, ye la única presencia decente pal asturianismu nel panorama político, pero abúltame escosa y con mui mala pinta si s’anecia na estratexa actual cara a les eleiciones de 2011. D’otra banda, el resultáu d’UNA nun cambia un res l’enfotu de quienes facemos esti blogue nesta formación, porque otra cosa nun se pue esperar. L’Angliru cuesta xubilo’n bicicleta. Nun te digo nada si lo que tienes ye un triciclu ensin pedales. Pero oye, hai que siguir entrenando y, demientres, buscar equipu col que competir. Les tresfusiones, la nandrolona y la EPO dexámos-yla a UPyD, que ya-y vendrá la páxara.
#000020
PD: ¿Por qué la xente sigue votando al PSOE? Porque son socialistes de tola vida y porque con ellos, va-yos bien. Nun hai más.
#000021
PD2: ¿A quién-y importa que la derecha vaya ser mayoría nel Parlamentu Européu? ¿Daquién sabe qué mayoría había enantes?
#000022
N’esti primer día ensin reflexón dióme poles xuntances, polo precario de la situación d’un asturianismu víctima tanto, o más, d’errores propios como de torgues impuestes. Restolando un poco perhí, vese que’l casu asturianu nun ye únicu nel mundu, y que intentos, xuntances, cambeos d’estratexa, polémiques y ruíu son vezu en tolos movimientos minoritarios y alternativos. Los que a la fin algamen mayor ésitu, ye siempre depués de grandes fracasos y con munchos calabres pel camín. Pero sólo algamaron esi ésitu depués d’aneciar.
#000023
Sicasí, y polo que viera esta tarde d’aburrición, siempre hai dos elementos presentes nel espoxigue d’esos movimientos minoritarios: la xuntanza y/o los líderes carismáticos. Llúeu, esi espoxigue caltiénse o retrocede, y nello tien muncho aquel el texíu social, la fuercia que se-y dea a la organización, el ‘músculu’ del que munchos falen.
#000024
N’Asturies tamos nuna situación na que nun hai nada de too eso. La famosa Coalición Asturiana foi un finxu que munchos nin siquiera pudimos votar. Aquella xuntanza supunxo la entrada d’un nacionalista con carisma na Xunta Xeneral del Principáu, pero bien ceo les coses entamaron a esgonciase. La disolución de CA dio-y al Pas la oportunidá de reforzar la so cadarma organizativa, ganar músculu, dir convirtiéndose nel gran paraguón qu’abellugara a tol asturianismu. Pero nun foi quien a ello, y pa cuando apaeció Uras y el so rexonalismu descafeináu y oportunista, tola fuercia organizativa algamada pol Pas dilióse como un terronín de zucre.
#000025
Y ehí tamos, nuna travesía nel desiertu na que, na mio modesta opinión, entamárense dellos intentos de que l’asturianismu garre cuayu nel panorama políticu asturianu. Unu foi la estratexa del Bloque por Asturies, que d’una banda apurría-y el sellu asturianista a Izquierda Xunida, y d’otra permitía da-y visibilidá a un sector nacionalista que diba dir ganando esperiencia na política real, dalgo fundamental pa fortalecer mínimamente una organización. Ónde llevará esa esperiencia, esi enfotu n’enseñar ‘la patita’ del panorama políticu hexemónicu n’Asturies, magar toles incomprensiones, ye dalgo que ta por ver.
#000026
Como tamién ta por ver qué sal de otra estratexa distinta, muncho más difícil nos anicios, que pretende construir dende cero una alternativa política capaz de llegar a una bayura sectores identificaos col asturianismu d’esquierda. Pero esi intentu, primero na forma de coalición electoral Unidá, y lluéu como UNA, tien énte sí toles torgues d’una organización feble, qu’entá, en munchos sentíos, nun zarró el so procesu fundacional. Poro, ta tamién por ver qué pue salir d’elli, si espolleta, o si s’allanca na marxinalidá política de la que’n toos estos años nun foi a salir una de les sos formaciones d’orixen: Andecha Astur.
#000027
Sicasí, nenguna d’eses estratexes contenta les aspiraciones d’esi sector de la sociedá asturiana al qu’aspiren a representar políticamente. L’oxetivu tien de ser algamar representación y da-y valir a les esmoliciones de decenes de miles d’asturianos. Y va siendo hora d’ello.
#000028
¿Que una opción ye la xuntanza? Paez evidente. Pero lo cierto ye que ¿cómo se fai? Como dicía güei Trayasgaya, dos y dos nun son necesariamente cuatro en política. Vióse col resultáu d’Unión Asturianista nes pasaes autonómiques, y entá más claramente se vió nel casu de Coalición Andalucista. Esta candidatura electoral axuntaba por primer vez a tol espectro nacionalista/rexonalista andaluz: dende’l federalismu socialdemócrata del Partido Andalucista, al islamismu secesionista de Liberación Andaluza. Al final, con casi 124.000 votos quedóse a piques d’algamar representación nel parlamentu andaluz, pero nun entró.
#000029
Un casu llamativu ye tamién el de Valencia, con delles corrientes nacionalistes y rexonalistes, delles irreconciliables y mui influyíes, por estremaos motivos, pol catalanismu, que viven tamién anguañu momentos de probitú. Sicasí, la xuntanza presentada pa les autonómiques últimes pue ser l’espeyu nel que se mirara Francisco Javier García Valledor n’aquella propuesta suya de xuntanza pal próximu ochobre. Compromís pel País Valencià integraba d’aquella a Izquierda Xunida, el Bloc Nacionalista Valencià (de la ‘tercera vía’ del nacionalismu valencianu, non pan-catalanistes), dos partíos verdes y Izquierda Republicana. Algamaron seis diputaos (equiparable a los cuatro d’IU-BA-LV), pero lo heteroxéneu del esperimentu acabó en crisis y la escisión del grupu parlamentariu.
#000030
De toles maneres, lo que de verdá nun funciona ye la dixebra. Un exemplu qu’esta tarde llamóme munchu l’atención, ye’l del partíu escocés Solidarity, fundáu por dos ex parlamentarios del Partíu Socialista Escocés. Anque nun algamaron escañu, el partíu nuevu triplicó los votos del orixinal. Eso sí, malapenes sumaron los dos 50.000 votos, cuando en 2003 algamaron cásique 130.000 y seis diputaos. El líder de Solidarity, Tommy Sheridan, tien munchu carisma, tantu, que paez que se pasó de vueltes y acabó nel Gran Hermano pa famosos de Gran Bretaña porque “necesitaba’l dineru”. Equí lu tenéis nun videu electoral, desplicando col so marcáu acentu el programa del so partíu.
#000032
Y la cuestión ye ¿qué facer?, ¿quién s’axunta?, ¿cómo?, ¿con qué lideres?... ¿Qué xuntanza sedrá la que seya quién a algamar un bultable apoyu social, a ufrir una alternativa creible y viable, averada a la realidá asturiana, qu’ilusione y implique realmente a una parte importante de la sociedá?
#000033
¿Ye’l rap la música universal?
#000034
A los GyG siempre llamónos l’atención tolo tocante a la cultura hip-hop, podemos quedanos embobaos mirando el graffiti que dexó’l vecín nuna muria del parque, o soltar rabia coles lletres de los raperos de les cuenques. Esto nun quier dicir que teamos dientru o relacionaos con esti mundu, porque anque los nuesos pantalones seyan “king size”, nun mos queden amplios precisamente.
#000035
Una de les coses más llamatives, polo menos pa mi, ye que toes estes formes d’espresión o como lo querais llamar puedes atopales en cualesquier rincón. Yá nel casu de rap, dame la sensación de que munches de les bases utilizaes son mui primaries, más cercanes a los ritmos de músiques tradicionales que cualesquier otru estilu. Nun toi seguru de que seya así, ye una rempuesta fácil y rápida que ocurreseme depués de dar con raperos en cualesquier continente, con distintes circustancies, inquietúes y medios. De la rabia palestina al “perreo” en “Puelto Rico” o del frio groenlandes a la pobreza del Saḥara mauritanu.
#000036
Con el videu que vien darréu facemos una vuelta al mundu en 8 minutos de rimes... entamando polos negros americanos qu’entamaron esto...
#000037
Y con esti, ya va l’ultimu
#000038
Y acabóse. Agora, a votar y a otra cosa.
#000039